**DJEČJI VRTIĆ PAHULJICA**

**ŽABIČKA 4**

**53000 GOSPIĆ**

**KURIKULUM DJEČJEG VRTIĆA PAHULJICA, GOSPIĆ**

**ZA PEDAGOŠKU GODINU 2021./2022.**

**Gospić, rujan 2021. Ravnateljica Snježana Biškupović**

1

**ŽUPANIJA: Ličko-senjska**

**GRAD: Gospić**

**ADRESA: Žabička 4**

**E-MAIL:** **tajnistvo@djecji-vrtic-pahuljica.hr**

**TELEFON: 053/572-843**

**FAX: 053/560-247**

**MB: 03345963**

**OIB:90191608332**

**OSNIVAČ: Grad Gospić**

**GODINA OSNIVANJA: 1974.**

**RAVNATELJICA: Snježana Biškupović**

**PODRUČNI VRTIĆI: Lički Osik, Perušić i Karlobag**

**Ustanova je upisana u Trgovački sud u Rijeci pod registarskim brojem Tt-11/3570-2, 3. kolovoza 2011. godine.**

2

Na temelju članka 15. Zakona o predškolskom odgoju i obrazovanju („Narodne novine“ broj 10/97, 107/07, 94/13 i 98/19), članka 7. Pravilnika o obrascima i sadržaju pedagoške dokumentacije i evidencije o djeci u dječjem vrtiću („Narodne novine“ broj 83/01.) te članka 13.a. Statuta Dječjeg vrtića Pahuljica, Kurikulum Dječjeg vrtića Pahuljica razmotrilo je i utvrdilo Odgojiteljsko vijeće na svojoj sjednici od \_\_\_\_\_\_\_\_\_\_\_\_\_\_\_\_\_\_\_\_\_, a donijelo Upravno vijeće na svojoj sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**KURIKULUM DJEČJEG VRTIĆA PAHULJICA, GOSPIĆ**

**ZA PEDAGOŠKU GODINU 2021./2022.**

**Gospić, rujan 2021. Ravnateljica Snježana Biškupović**

3

**SADRŽAJ KURIKULUMA DJEČJEG VRTIĆA**

1. **VIZIJA I MISIJA VRTIĆA**
2. **UVOD: POLAZIŠTE NAŠEG KURIKULUMA**
3. **NAČELA KURIKULUMA DJEČJEG VRTIĆA**
4. **VRIJEDNOSTI KURIKULUMA DJEČJEG VRTIĆA**

**5.CILJEVI I SADRŽAJI VRTIĆKOG PROGRAMA**

1. **PROGRAMI DJEČJEG VRTIĆA**
	1. **Redoviti – 5 i 10 satni program**
	2. **Program za djecu s teškoćama u razvoju**
	3. **Program obogaćen specifičnim sadržajem iz sporta**
	4. **Program ranog učenja engleskog jezika**
	5. **Program predškole**
2. **BITNI ZADACI ODGOJNO OBRAZOVNOG RADA U PEDAGOŠKOJ GODINI 2021./2022. NA NIVOU USTANOVE**
	1. **Zadaće na nivou Ustanove**
	2. **Projekti**
3. **OSIGURANJE KVALITETE I VREDNOVANJA PROGRAMA DJEČJEG VRTIĆA**
4. **PROFESIONALNI RAZVOJ STRUČNIH RADNIKA NAŠEG VRTIĆA**

4

1. **VIZIJA I MISIJA VRTIĆA**

Vizija je stvoriti uvjete za kvalitetan rast i razvoj, odgoj i obrazovanje svakog djeteta. Sretno i sigurno dijete - zadovoljan roditelj.

Misija je svojim pristupom u odgoju i obrazovanju osposobiti djecu za samostalan i odgovoran život.



5

1. **UVOD: POLAZIŠTE NAŠEG KURIKULUMA**

Uvažavajući vlastite materijalno-socijalne resurse koji uključuju kontekst u kojem živimo, stupanj stručnih i profesionalnih znanja, razumijevanja prakse i djece, postupno kvalitativno, nadograđujemo i konstruiramo vlastiti Kurikulum.

Evaluacijom vlastitog stupnja razvitka u kojem se nalazimo, cilj nam je kroz vlastiti Kurikulum zacrtati daljnje korake i pri tome koristiti:

* nove znanstvene paradigme djetinjstva i primjere dobre i kvalitetne prakse iz svog i drugih vrtića.

U postavi vlastitog Kurikuluma koristit ćemo sljedeće značajke:

* holistički pristup (integrirani kurikulum),
* kompleksnost i nepredvidivost procesa,
* razvojni pristup,
* sukonstruktivistički pristup.
1. **NAČELA KURIKULUMA NAŠEG VRTIĆA**

U odnosu na fleksibilnost i otvorenost odgojno obrazovne ustanove i odgojno obrazovnog procesa Vrtića tijekom ove godine pojačano ćemo raditi na zadaćama:

1. Unapređivanje kvalitete komunikacije s roditeljima s ciljem informiranja roditelja o posebnostima ustanove i vlastitom kulturom u cjelini. Nastojat ćemo da se komunikacija ostvari kroz:
* informiranje roditelja (letci, radionice-komunikacijskog tipa, diskusivne grupe, debate),
* uključivanje roditelja u analizu procesa rada u Vrtiću s ciljem obogaćivanja ustanove s posebnostima i vlastitom kulturom u cjelini.
1. Otvorenost za kontinuirano učenje i unapređivanje odgojne prakse i to:
* osposobljavanje odgojitelja za aktivno istraživanje refleksivne prakse (snimanje, dokumentiranje, raspravljanje vlastite prakse, korištenje dobrih primjera, traženje strategija, različitost pogleda, usklađivanje praktičnog i znanstvenog pristupa radu, učenja novih kompetencija odgojitelja i djece).
1. **VRIJEDNOSTI KURIKULUMA DJEČJEG VRTIĆA**

Oslanjajući se na temeljne vrijednosti koje proizlaze iz opredijeljenosti hrvatske obrazovne politike, posebno nastaviti i ostvarivati duhovne, materijalne i prirodne vrijednosti i baštinu okruženja u kojem živimo (kultura, tradicija, običaji kraja). Unutar svih navedenih vrijednosti u Nacionalnom kurikulumu Republike Hrvatske u našem ovogodišnjem Kurikulumu značajnije ćemo osvještavati i ostvarivati vrijednosti humanizma i tolerancije i to kroz:

* osposobljavanje djeteta za razumijevanje svojih i tuđih prava,
* osposobljavanje djeteta za razumijevanje obveza i odgovornosti,
* prihvaćanje drugih, drugačijih, različitih,
* pružanje međusobne potpore.

Navedene vrijednosti unapređivat ćemo i kroz istraživanje refleksivne prakse (snimanje, dokumentacija o raspravljanju vlastite prakse u odnosu na postavljene zadatke).

6

1. **CILJEVI I SADRŽAJI VRTIĆKOG PROGRAMA**

Kao i do sada kroz ukupnost našeg djelovanja u Vrtiću usmjereni smo prema osiguravanju dobrobiti za dijete i to osobnu, emocionalnu, obrazovnu i socijalnu. U odnosu na cjelovit razvoj, odgoj i učenje djece te razvoj kompetencija djece u okviru ovog programa cjelovitije ćemo upoznati područje temeljnih kompetencija u ranoj i predškolskoj dobi. Pri tom ćemo naglašavati važnost cjelovitog procjenjivanja kompetencija i njihovu razvojnost te kroz refleksije prepoznati njihovu svrhovitost. Globalno i cjelovito cilj nam je razvijati u odnosu na dijete:

* samopouzdanje i samopoštovanje,
* osigurati sigurnost,
* sposobnost razvijanja vlastitih potreba (emocionalnih, tjelesnih, spoznajnih, socijalnih, komunikacijskih),
* sposobnost uvažavanja i razumijevanja drugih,
* uspostavljanje kvalitetnih odnosa s drugom djecom i odraslima,
* istraživanje i razvijanje kompetencija,
* sposobnost odgovornog ponašanja prema sebi, drugima, okruženju,
* dobrobit, zadovoljstvo i ugodu zajedničkog življenja u Vrtiću,
* življenje i učenje prava djece,

u odnosu na okruženje:

* stalno unapređivati funkcionalnost, pedagoško-psihološku, ekološku, estetsku, socijalnu dimenziju okruženja maksimalno koristeći kulturu kraja u kojem djelujemo i živimo,

u odnosu na roditelje:

* biti u funkciji podrške roditeljima i uskladiti međusobno djelovanje,

u odnosu na odnose i ozračje:

* uspostavljanje i razvijanje što ravnopravnijeg odnosa bez hijerarhije „nadređenih podređenih“ (roditelji, djeca, radnici),

u odnosu na sve radnike Vrtića:

* razvijanje odgovornosti u osobnom i timskom radu,
* osnaživanje osobnih i profesionalnih kompetencija za primjereno i funkcionalno djelovanje i komunikaciju s djecom, roditeljima, međusobno,
* razvijanje refleksivne prakse.
1. **PROGRAMI DJEČJEG VRTIĆA**

Redoviti programi provode se u Dječjim vrtićima u Gospiću, Ličkom Osiku, Perušiću i Karlobagu.

Program i organizacija rada u Vrtiću temelje se na razvojno-primjerenom kurikulumu usmjerenom na dijete i humanističkoj koncepciji razvoja predškolskog odgoja što se očituje u slijedećem:

* pažljivom i bogatom strukturiranju te stvaranju poticajnog, materijalnog i socijalnog okruženja,
* poznavanju zakonitosti rasta i razvoja djece te na osnovi toga razumijevanje, prepoznavanje dječjih potreba i prava i planiranje rada,
* poticanjem cjelovitog razvoja svih kompetencija kod djece,
* poticanjem partnerskog odnosa s roditeljima u cilju optimalnog razvoja djeteta,

7

* primjenom suvremenih oblika rada i učenja predškolske djece zasnovanim na najnovijim znanstvenim spoznajama,
* fleksibilnom pristupu u organizaciji i učenju,
* stalnom unapređenju komunikacijskih procesa svih sudionika,
* osmišljavanju aktivnosti u kojima će dijete moći najbolje iskazati svoje potencijale,
* dokumentiranjem i raspravljanjem vlastite prakse.

Način strukturiranja skupina i vrste programa po objektima:

**Dječji vrtić Gospić**

**a) Redoviti programi**

* 10-satni program jaslica (od 1-3 godine života),
* 10-satni program vrtića **(**od 3 godine do polaska u školu),
* 10-satni program obogaćen specifičnim sadržajem iz sporta od 4 godine do polaska u školu,
* 10-satni program obogaćen s programom engleskog jezika za djecu u godini pred polazak u školu,
* poludnevni 5-satni program – vrtića (od 3 godine do polaska u školu) prijepodnevni.

**Program javnih potreba**

* Program predškole,
* 5-satni program za djecu s teškoćama u razvoju (od 3 godine do polaska u školu).

**Dječji vrtić Lički Osik**

**Redoviti programi**

* 10-satni program jaslica (od 1-3 godine života),
* 10-satni program vrtića **(**od 3 godine do polaska u školu).

**Program javnih potreba**

* Program predškole.

**Dječji vrtić Karlobag**

**Redoviti programi**

* 10-satni program vrtića (od 3 godine do polaska u školu),
* 6-satni program vrtića (3 godine do polaska u školu).

**Program javnih potreba**

* Program predškole.

**Dječji vrtić Perušić**

**Redoviti program**

* 10-satni program jaslica (od 1-3 godine života),
* 10-satni program - vrtića **(**od 3 god. do polaska u školu).

**Program javnih potreba**

* Program predškole.

**b) Program za djecu s teškoćama u razvoju**

Program za djecu s teškoćama u razvoju provodit će se s djecom rane i predškolske dobi od navršene treće godine života do polaska u školu u trajanju od 5 sati u jednoj mješovitoj

8

skupini sa troje djece. Uz odgojitelja u realizaciji programa sudjelovat će defektolog, logopedinja, fizioterapeutkinja i medicinska sestra (zdravstvena voditeljica) koji će u suradnji

s pedagoginjom utvrditi specifične potrebe, izraditi individualni plan za svako dijete te osigurati integraciju.

**c) Program obogaćen specifičnim sadržajem iz sporta**

 **Cilj:**  zadovoljavanje biotičkih potreba djece za kretanjem i igrom, te stvaranje navika za svakodnevno tjelesno vježbanje.

Redoviti program vrtićkih skupina obogaćen je kineziološkim aktivnostima. Svrha programa očituje se u zadovoljavanju biotičkih potreba djece za kretanjem i igrom, te stvaranje navika za svakodnevno tjelesno vježbanje. Program kinezioloških aktivnosti realizirat će se kroz raznovrsne organizacijske oblike rada koji su primjereni djeci predškolskog uzrasta. Uz kineziologa u realizaciji programa sudjelovat će odgojitelji odgojnih skupina djece u dobi od četiri godine do polaska u školu.

**d) Program ranog učenja engleskog jezika**

**Cilj:** poticanje razvoja komunikacije na engleskom jeziku kroz situacijski pristup uz

 korištenje različitih izvora za učenje.

Program ranog učenja engleskog jezika ostvaruje se u dvije skupine, provodi ga odgojiteljica sa završenim tečajem engleskog jezika, stupnja C1, kao što je i propisano Pravilnikom o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću. Organizacija programa prilagođena je potrebama djece uz poštivanje dnevnog ritma kako bi se zadovoljile primarne djetetove potrebe. U program su uključena djeca predškolske dobi iz redovitog programa. Program je usmjeren cjelovitom zadovoljavanju djetetovih potreba s naglaskom da dijete kroz raznovrsne poticaje

za igru, istraživanjem, stvaranjem, druženjem s odgojiteljem i drugom djecom razvija senzibilitet za engleski jezik. Uvažavajući suvremeni pristup u organiziranju programa

nastojimo u program uključiti čimbenike iz neposrednog okruženja kako bi svojom otvorenošću osigurali djeci bogatstvo doživljaja i iskustava.

**e) Program predškole**

**Cilj:** organizacijom primjerenih sadržaja programskih zadaća zadovoljiti potrebe, podržati razvoj osobnih potencijala, razviti i unaprijediti sve kompetencije djeteta.

 U Programu predškole osigurano je okruženje i pristup u kojem djeca zadovoljavaju svoje aktualne interese, stječu vještine, navike i znanja radi uspješnije prilagodbe novim uvjetima života, rasta i razvoja koji ga očekuju u školi i daljnjem životu.

9

1. **BITNI ZADACI ODGOJNO OBRAZOVNOG RADA U PEDAGOŠKOJ GODINI 2021./2022. NA NIVOU USTANOVE**

**a) Zadaće na nivou Ustanove**

1. Unaprijediti boravak djece u okruženju vrtića (posjete, izleti, vrtić u prirodi):
* dogovarati vremensku i organizacijsku strukturu izleta, boravaka u prirodi i

okruženju uz suglasnost roditelja (3-5-satni boravak u okruženju),

* kontinuirano koristiti okruženje vrtića kao ishodište življenja, igranja i učenja djece,
* isticati važnost dobrobiti djece boravkom izvan neposrednog vrtićkog okruženja,
* planirati boravke u okruženju vrtića (igra, učenje, istraživanje, druženje, tjelesne aktivnosti…),
* dogovarati podjelu zadaća sudionika u izletima, posjetima, šetnjama uz uključivanje ostalih zaposlenika vrtića i roditelja,
* ispitivati različite oblike suradnje među skupinama u skladu s epidemiološkim mjerama.

 2. Nastavak oblikovanja poticajnog materijalnog, vremenskog i socijalnog okruženja za

 učenje:

* omogućiti i poticati dijete na izražavanje,
* ispitivati najpogodnije vremenske, materijalne i organizacijske mogućnosti,

koje potiču suradnju među djecom i odgojiteljima,

* stvarati uvjete i situacije koje potiču razvoj socijalnih kompetencija i doživljaj neposrednog iskustva,
* formirati nove centre aktivnosti na osnovi interesa djece u komunikacijskim prostorima,
* tražiti mogućnosti za unapređivanje i primjenu suvremenih procesa učenja.
1. Podržavanje različitih oblika djetetova izražavanja s naglaskom na glazbu, ples, likovnost i jezik:

a) razvoj glazbenih i plesnih sposobnosti i stvaralaštva djece:

* osigurati poticajno okruženje koje će omogućiti doživljavanje, spoznavanje i uživanje u glazbi i glazbeno-pokretnim aktivnostima,
* promovirati i poticati dječje glazbeno stvaralaštvo,
* u skladu sa svojim psiho-fizičkim sposobnostima omogućiti djeci da istražuju u pokretu na različite poticaje, kao što su primjerena i kvalitetna glazba, zvuk, dramatizacija, metar i ritam, rekvizit,
* primjerenim i autentičnim izborom aktivnosti njegovati i razvijati pozitivan odnos djece prema izvornom folklornom stvaralaštvu itradicijskoj kulturi,
* djelovati na razvoj motorike, koordinaciju pokreta te razvoj govora djece,
* upoznavati djecu s instrumentima i načinima sviranja na njima – ritmičke i melodijske udaraljke,
* poticati slobodno stvaralaštvo djece u pjevanju, sviranju, plesu, slobodnim kretnjama,
* utjecati na razvoj i njegovanje pjevačkog glasa, glazbenog sluha i pamćenja (vrtićki mali pjevački zbor),



* educirati i osnažiti odgajatelje u promociji, poticanju, razvoju i istraživanju dječjeg glazbenog stvaralaštva,

 b) razvoj likovnih sposobnosti i stvaralaštva djece:

* usvajanje rada s likovnim tehnikama, uočavanje i imenovanje boja, razlikovanje boja, povezivanje boja s okolinom,
* susret i upoznavanje s likovnim djelima,
* razvijanje i njegovanje divergentnog mišljenja, razvijanje percepcije, vizualnog pamćenja, mišljenja, koncentracije,
* pozitivan odnos prema radu, aktivnost, samostalnost, inicijativnost, razvijanje socijalnih odnosa,
* promovirati i poticati dječje likovno stvaralaštvo organizacijom likovnih izložbi u suradnji sa Muzejom Like Gospić na nivou skupine, vrtića, na hodnicima vrtića, osnovnoj školi,
* KIC- organizacija izložbe „Izvan okvira“, likovnost u vrtiću, sadržaj - dokumentiranje procesa stvaranja likovnog rada video isječcima koji bilježe autentičnost i trenutak likovnog rada u nastajanju, upotrebom različitih vrsta tehnika.

 c) razvoj jezičnih sposobnosti i stvaralaštva djece:

* aktivnosti vezane za pripremu za školu: razvoj i korištenje fine motorike okulo- motorne koordinacije: modeliranje, rezanje škarama, nizanje , vezanje, grafomotorički zadaci, crtanje, slikanje,
* aktivnosti za poticanje usvajanja početnog čitanja i pisanja : igre glasovne analize i sinteze, uparivanje velikih i malih tiskanih slova, igre rima i zagonetki, čitanje i prepričavanje,
* aktivnosti za poticanje sigurnosti u prometu: upoznavanje osnovnih prometnih znakova, korištenje semafora i pješačkog prijelaza u igri i svakodnevnim životnim situacijama, simboličke igre prometa, posjet prometnog policajca, koordinacija, šetnje,
* aktivnosti za poticanje razvoja samostalnosti, samopouzdanja, pozitivne slike o sebi i socijalnih kompetencija: samoposluživanje, briga o osobnim stvarima, poznavanje

osnovnih informacija o sebi (tko sam, koliko imam godina, gdje živim, tko su članovi moje obitelji) i bližoj okolini.

1. Zrelost djeteta za školu osigurati stvaranjem uvjeta i situacija koje podržavaju djetetov prirodni razvoj i učenje sa specifičnim zadaćama:
* životno praktične i radne aktivnosti: izrada kućica za ptičice zimi, održavanje i pranje materijala i igračaka,
* sudjelovanje u aktivnostima CAP programa (prepoznavanje i prevencija nasilja),
* aktivnosti za poticanje razumijevanja vremena, prostornih odnosa te elementarne matematike, upoznavanje s danima u tjednu, godišnjim dobima, razumijevanje pojmova sadašnjosti-prošlosti-budućnosti, snalaženje u prostoru, zbrajanje količine ili broja do pet, upoznavanje s osnovnim mjernim jedinicama,
* upoznavanje s lokalnom zajednicom: posjet vatrogascima, policijskoj postaji i školi, knjižnici, druženje uz kraći program s umirovljenicima.

11

U provođenju projekta na nivou ustanove ili odgojne skupine utvrđujemo i koristimo razne strategije djelovanja. Kreiranje cjelokupnog ozračja, poticanje učenja u svakodnevnim životnim situacijama i plansko stvaranje situacija za učenje, omogućuje nam temeljitije projektno planiranje. Problemi koji se rješavaju polaze od stvarnih potreba djece koje proizlaze iz života u zajednici (vršnjaka, ustanove i šireg okruženja), a djeca uz pomoć odraslih iniciraju, planiraju i sudjeluju u projektnom procesu. Stoga se i u vrednovanju projekata naglasak stavlja na sagledavanje doprinosa djece u procesu odvijanja projekta. Cilj je da djeca iskazuju inicijativu te zajedno s odraslima stvaraju situacije interakcijskog učenja.

Projekti na nivou ustanove:

1. Projekti iz područja ljudskih prava i demokratskog građanstva u području ranog odgoja:
* Živjeti i učiti prava u dječjem vrtiću- područje odgoja za ljudska prava u predškolskoj ustanovi uvjetuje specifične strategije i oblike rada. Najvažnija je zadaća vrtića osigurati uvjete u kojima dijete može živjeti svoja prava te biti zadovoljno. Tek u tako organiziranom okruženju djecu se može poučavati  o svojim pravima.
1. Projekti iz područja tradicijske kulture:
* Dani kruha-Dani zahvalnosti za plodove zemlje (listopad),
* Blagdani adventskog ciklusa (prosinac),
* Poklade-dani karnevala (veljača, ožujak),
* Sv. Valentin (veljača),
* Uskrs (travanj).
1. Projekti slavlja prirode:
* Dani kruha, Dani zahvalnosti za plodove zemlje,
* Jesenska svečanost,
* U susret proljeću,
* Šumska olimpijada.
1. Projekti odgojnih skupina:

- Putujemo svijetom brojeva i slova,

- Da nam škola ne bi bila tlaka u vrtiću u vrtiću pripremamo se za đaka,

- Izvan okvira – likovnost u dječjem vrtiću,

- Glazba i mi,

- Zapleši i pokreni se u ritmu,

- Kako istražujemo u jaslicama?

- Jaslice za 5!

1. Projekti obilježavanja značajnih datuma u dječjem vrtiću:
* Dječji tjedan,
* Mjesec hrvatske knjige
* Jesen u rukama i očima djeteta,
* Večer matematike,
* Dan planeta Zemlje,
* Dan obitelji,

12

* Dječji Olimpijski festival (svibanj),
* Završna svečanost- javna priredba (svibanj).
1. Eko projekti - polazište svih ekoloških projekata je prepoznavanje problema u neposrednoj okolini s naglaskom na razvijanje vještina, očuvanje okoliša u svakodnevnoj, nama bliskoj situaciji i u našem životnom okruženju.
2. Projekti u suradnji s drugim ustanovama i institucijama:
* „Upoznajemo staništa ptica u parku Jasikovac“ – Udruga LEA,
* „Grad Gospić prijatelj djece“ – Grad Gospić,
* „Ljubav djeci prije svega“ – Društvo naša djeca,
* „Pričaonica o Teslinom odrastanju“- Društvo Naša djeca,
* „Odgoj za humanost od malih nogu“ - Društvo Crvenog križa Ličko-senjske županije,
* „Orijentacija u prirodi“- Hrvatska gorska služba spašavanja Stanica Gospić,
* “Večer matematike“- Hrvatsko matematičko društvo,
* „Edukacija djece iz područja zaštite i spašavanja“ - Civilna zaštita.

 **8. OSIGURANJE KVALITETE I VREDNOVANJA PROGRAMA VRTIĆA**

Tijekom ove pedagoške godine zadaća nam je informirati i osvještavati sve sudionike ostvarenja programa Vrtića o uvođenju novijih parametara u rad, a to su načini vrednovanja programa Vrtića. Vrtić je uključen u samovrednovanje Nacionalnog centra za vanjsko vrednovanje obrazovanja. Stoga je potrebno prihvatiti, osposobljavati i promišljati kontinuiranu potrebu vrednovanja kvalitete rada:

* detektirati slabe točke i nedostatke unutar svake jedinice dječjeg vrtića putem upitnika,
* usmjeravati rad prema poželjnim procesima djelovanja i mišljenja svakog pojedinca unutar vrtića,
* zajednički izraditi indikatore putem kojih će se osigurati unutarnja procjena.

Potreba vrtića je usmjeravati i osposobljavati sve čimbenike odgojno-obrazovnog procesa za stalnu i kvalitetnu samoprocjenu.

U detektiranju elementa koje želimo unaprijediti i vrednovati, uključiti:

* odgojitelje,
* stručne radnike Vrtića,
* djecu,
* roditelje.

**9. PROFESIONALNI RAZVOJ STRUČNIH RADNIKA NAŠEG VRTIĆA**

 Uvažavajući inicijalna znanja stručnih radnika kojima raspolažemo u ustanovi, nastavit ćemo izgrađivati i proširivati stručna znanja čija je namjera i cilj da se novostečena znanja implementiraju i aktivno ugrađuju u praksu.

Da bi postigli taj transformacijski pristup namjera nam je u okviru stručnog usavršavanja:

* učiti na vlastitoj praksi,
* dokumentirati praksu,
* raspravljati, analizirati, propitivati, konstruirati vlastitu praksu,

13

* uključiti sve odgojitelje i stručne suradnike u procese istraživanja i zajedničkog učenja,
* povezati se sa sustručnjacima koji će pripomoći u osvještavanju, raspravljanju i zajedničkom učenju i promišljanju refleksivne prakse odgojitelja i ostalih stručnjaka u vrtiću,
* organizirati radionice važne za procese učenja djece i razvoj kompetencija, refleksija i slično,
* prezentirati primjere dobre prakse s ciljem prepoznavanja poželjnih pristupa i načina rada,
* osiguravanje tehnike za dokumentiranje (fotoaparati, kamere…).

Na temelju članka 39. Zakona o predškolskom odgoju i obrazovanju ( „Narodne novine“ broj

10/97, 107/07, 94/13 i 98/19 ) i članka 58. Statuta Dječjeg vrtića Pahuljica, Odgojiteljsko vijeće je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_ godine razmotrilo i utvrdilo Kurikulum Dječjeg vrtića Pahuljica za pedagošku godinu 2021./2022.

 Ravnateljica Snježana Biškupović

Na temelju članka 15. Zakona o predškolskom odgoju i obrazovanju ( „Narodne novine“ broj

10/97, 107/07 ,94/13 i 98/19) i članka 45. Statuta Dječjeg vrtića Pahuljica, Upravno vijeće Dječjeg vrtića Pahuljica, na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_ godine, donijelo je Kurikulum Dječjeg vrtića Pahuljica za pedagošku godinu 2021./2022.

KLASA: 003-05/21-01/05

URBROJ: 2125/40-03-21-1

 Predsjednica Upravnog vijeća

 Mirjana Vrkljan Radošević, dr. med.